Miškov, Juraj, minister hospodárstva SR (2010-11-04):
Dobrý deň. Vážený pán poslanec, dovoľte mi, aby som odpovedal na Vašu otázku. Projekt znižovania administratívneho zaťaženia podnikania sa začal realizovať na základe Akčného programu znižovania administratívnej záťaže podnikania v Slovenskej republike v rokoch 2007 až 2012. Ten schválila vláda pod predsedníctvom Roberta Fica svojím uznesením č. 833/2007. V tomto materiáli k tomuto uzneseniu boli stanovené tri základné ciele. Po prvé, pripraviť nástroje a definovať podmienky pre meranie administratívneho zaťaženia v Slovenskej republike. Po druhé, kvantifikovať administratívne zaťaženie v Slovenskej republike a po tretie vypracovať opatrenia na zníženie administratívneho zaťaženia a hlavne zabezpečiť ich implementáciu, tak aby bol splnený záväzok Slovenskej republiky voči Európskej komisii, zníženie administratívneho zaťaženia do roku 2012 o 25 %. V súvislosti so stanovenými cieľmi vláda Slovenskej republiky schválila v rozpočtovej kapitole ministerstva hospodárstva finančné prostriedky vo výške 3 mil. eur. V rokoch 2009 a v priebehu roka 2010, kým som prevzal vedenie rezortu hospodárstva sa uskutočnili prvé dve etapy merania. V rámci nich bolo posudzovaných spolu 48 zákonov Slovenskej republiky. Analytické kapacity boli zabezpečované externými zdrojmi a už v tom období vládou schválené finančné prostriedky boli plne vyčerpané. Tento dokument však neobsahuje výstupy, ktoré by pre našu vládu boli dostatočné pre splnenie úloh z uznesenia vlády č. 833. Napr. veľká časť administratívneho zaťaženia podnikania, nevyplýva len zo zákonov samotných, ale aj z podzákonných noriem, vyhlášok a regulácií. Ako typický príklad môžem uviesť zákon o bezpečnosti a ochrane zdravia pri práci, ku ktorému bolo schválených ďalších 10 podzákonných noriem zavádzajúcich podstatne viac regulácií ako samotný zákon. Týmito sa však predchádzajúce vedenie rezortu nezaoberalo. Zdôrazňujem pri tom, že cieľom projektu malo byť nielen zmapovať hlavné zákony, ale aj podzákonné normy ako sú vyhlášky a nariadenia vlády, ktoré sú hlavným zdrojom regulácií a administratívneho zaťaženia. Ako nové vedenie ministerstva sme začali podnikať kroky, ktoré by nám teda umožnili naozaj objektívne a úplne zmapovať administratívne zaťaženie podnikania na Slovensku. To sa podľa odhadov Európskej komisie z minulosti pohybuje niekde na úrovni 3 až 4 % hrubého domáceho produktu. Ministerstvo hospodárstva tak dnes, aj v súlade s novým programovým vyhlásením vlády finalizuje merania a v súčasnosti k hlavným 12 zákonom, ktoré zavádzajú najviac regulácií, zmapovalo aj podzákonné normy. Skúsenosti zo zahraničia, z krajín, kde majú s odstraňovaním byrokracie najväčšie úspechy, pritom hovoria, že až 80 % všetkej záťaže má zdroj v 20 najdôležitejších zákonoch a podzákonných normách. Po dokončení úplného a objektívneho merania administratívnej záťaže bude ďalším krokom príprava opatrení a legislatívnych návrhov. Našim ambicióznym cieľom, ktorý je premietnutý aj v programovom vyhlásení vlády je administratívnu záťaž znížiť o viac než požaduje Brusel, čiže do konca volebného obdobia o viac než 25 %. Výsledky meraní sú už dnes priebežne aplikované do pripravovaných novelizácií zákonov, napr. zákona o bezpečnosti a ochrane zdravia pri práci, zákonníka práce a ďalších zákonov. Spolupracujeme pri tom aj s ďalšími rezortmi, napríklad na úrovni Ministerstva práce, sociálnych vecí a rodiny Slovenskej republiky, fungujú pracovné skupiny, ktoré sa zaoberajú práve návrhmi zmien v spomínaných pracovnoprávnych predpisoch, a to aj za účasti expertov ministerstva hospodárstva. Ako ďalší krok do konca roka plánujem sfunkčniť Radu pre podnikateľské prostredie, poradný orgán ministerstva, ktorý v posledných rokoch takmer nezasadal a nebol využívaný. Pravidelne komunikujeme so zástupcami odborov i zamestnávateľov, zbierame inšpirácie, podnety zo všetkých strán. Jedine komplexný prístup nám môže pomôcť naplniť náš ambiciózny cieľ a programové vyhlásenie. Vážený pán poslanec, dúfam, že vás moja odpoveď uspokojila. Chcem Vás ubezpečiť, že v hlavnej priorite môjho ministerstva, ktorú som deklaroval pri svojom nástupe do funkcie, skvalitňovanie podnikateľského prostredia venujem a venujeme náležitú pozornosť. Ďakujem.